Experiències de redacció col·laborativa de treballs en la docència de les ciències experimentals. Comparació entre mètodes tradicionals i Wikis

La implantació del nou EEES (Espai Europeu d’Ensenyament Superior) està comportant canvis importants en la docència universitària. Entre aquests canvis són molt rellevants les propostes de noves metodologies docents centrades en l’alumne, les quals valoren el seu esforç i el doten no només de coneixements sinó de competències que hauran de ser d’utilitat en la seva activitat professional futura. En aquest marc les activitats de treball col·laboratiu realitzades per alumnes complirien varies premisses que les fan atractives i adients. D’una banda permeten incorporar la semipresencialitat contemplada en el nou sistema de valoració del treball dels alumnes (crèdits europeus ECTS). De l’altre, facilita la pràctica d’algunes de les competències genèriques interpersonals definides al projecte Tuning (González, Wagenaar, 2003) com és ara el treball en equip i l’aprenentatge cooperatiu. 
Tot i el seu interès, el treball col.laboratiu comporta algunes dificultats, com per exemple la necessitat de trobada dels equips de treball fora d’hores de classe i la incompatibilitat d’horaris entre els alumnes que cursen assignatures diferents. També s’ha d’invertir temps en la centralització i compilació de documentació generada per cada membre de l’equip L’esforç i l’aportació de cada alumne no sempre està equilibrada i és complicat fer-ne una valoració individualitzada que ponderi la nota obtinguda col·lectivament. I finalment, un bon treball col.laboratiu comporta una important interacció entre els alumnes però també amb el tutor, que implica espais i temps de trobada.

Actualment no es disposa de gaires eines especialitzades que facilitin la tasca d'interacció no presencial dels alumnes entre ells i amb els tutors dels treballs. (estructurar el treball, posar la informació en comú, discutir i resoldre dubtes, elaborar resums i diagrames de síntesi). A més, sovint es malbarata el temps que ha d'invertir l'alumnat en feines de rutina de format i en centralitzar els seus resultats i textos.

Ens plantejàvem si un sistema de centralització d'informació enllaçat a una base de dades via web permetria aprofitar molt més eficientment el temps de dedicació dels alumnes, de manera que es millorés la qualitat dels treballs en minimitzar-se la pèrdua i repetició d'informació, la disparitat d'estils emprats de redacció i de format durant el procés, que al final han de ser estandarditzats per algú que coordina la redacció final del treball.

Una de les eines que pot facilitar aquest seguiment de l'activitat semipresencial dels alumnes entre un o varis membres del professorat, i que cada vegada s'està usant més en educació superior en l’àmbit internacional és el Wiki (Schneider, 2004). Aquesta eina facilita la redacció col·laborativa ràpida de contingut hiperenllaçat directament en Internet o en una intranet, i permet visualitzar l'historial de canvis per autors entre versions del document, entre moltes altres funcionalitats. Els Wikis, en resum, presenten nombroses aplicacions per a la docència i aprenentatge universitari semipresencials i té a més l’avantatge de ser un entorn d’accés lliure que ha estat creat i es perfecciona de manera col.laborativa.

Aquí presentem alguns dels resultats obtinguts en el marc del projecte REDICE’04 ‘Anàlisi d’avantatges i inconvenients de l’ús de Wikis per millorar la qualitat de l’avaluació i tutoria de l’ensenyament i aprenentatge semipresencials’. 
L’objectiu del projecte és el seguiment del treball dels alumnes i la valoració del temps emprat en l’elaboració del treball així com l’avaluació de les dificultats que han tingut em fer un treball col.laboratiu comparant dues metodologies, la tradicional versus la metodologia wiki.  
Per metodologia tradicional s'entén:

·  crear documents individuals en ordinadors no connectats entre si tots ells (per exemple, d'aules d'informàtica de centres docents i cases particulars, etc.) 

·  passar-se els documents en paper, i/o suport magnètic extraïble (disquet, USB, CD, ...), i/o per correu electrònic. 

·  fer una gestió manual de versions de documents i subdocuments, així com dels canvis que ha introduït cadascú, i quan els ha introduït. 

Per les noves metodologies de treball col·laboratiu (Wiki ) s'entén:

·  crear documents individuals en un servidor comú a tots els integrants de l'equip de treball o del grup de classe. 

·  La possibilitat de veure i modificar els documents dels companys d'equip o grup, a mesura que van elaborant el seu document i no només en la fase final d'ajuntar els subdocuments del treball. 

·  no cal passar-se documents, estan tots accessibles a tots en tot moment. 

·  no cal fusió manual de canvis.
Metodologia

L’estudi l’hem realitzat amb diversos grups d’estudiants de primer i segon cicle de diferents ensenyaments de ciències experimentals de la Universitat de Barcelona. L’univers estudiat es troba detallat a la Taula.

	Assignatura
	Llicenciatura
	cicle
	Nº alumnes
	Tipus de treball
	Nº alumnes/grup

	Ecologia Funcional
	Ciències Ambientals 
	1er
	50
	Cerca d’informació i síntesi
	8-16

	Avaluació d’Impacte Ambiental
	Ciències Ambientals 
	2on
	60
	Redacció d’informe (auditoria)
	15

	Ecologia Aplicada
	Biologia
	2on
	24
	Treball de síntesi i reflexió crítica

(auditoria)
	3-4

	Fisiologia Vegetal Aplicada
	Biologia
	2on
	69
	Redacció d’una memòria de pràctiques
	1-5

	Salut i Medi Ambient
	Infermeria
	1er
	25
	Cerca d’informació i síntesi
	3-4


El tipus de treball col.laboratiu que realitzaven els alumnes era variat en extensió i complexitat depenent de l’assignatura de que es tractes i del curs (o cicle) en que s’ubicava. El mateix treball (o de característiques similars) fou elaborat simultàniament per alumnes que usaren la metodologia tradicional i d’altres per la metodologia wiki, per tal de poder comparar-ne els resultats. En el cas d’assignatures que encarregaven dos treballs, cada alumne experimentà amb les dues metodologies, pel que així es podia analitzar la similitud del rendiment d’un mateix alumne.

Donada la heterogeneïtat d’alumnes, assignatures i tipus de treballs proposat es feu un esforç per part del professorat participant en establir uns criteris conjunts d’avaluació dels treballs: 1) el nivell i qualitat de la informació aportada; 2) el grau de síntesis i formulació de propostes, i 3) la qualitat formal. El treball en equip (aportacions individuals i grau d’integració del grup) i l’avaluació de la presentació i defensa oral (agilitat, estructura, temporalització, claredat expositiva) varen ser valorades només en alguna de les experiències i són part del treball de recerca en docència que em endegat en altres projectes en curs.
Formació en l’ús de l’eina
Una de les primeres dificultats que cal superar és la formació dels docents i l'alumnat en l'ús eficient d'aquestes eines i preparar l’entorn de treball col.laboratiu per a cada grup.

La formació dels docents es va realitzar en el marc d’aquest i d’un projecte anterior (UniWiki-MQD) i es va materialitzar en la redacció de forma col·laborativa d’un Mini-Manual per alumnes (accesible a http://uniwiki.ourproject.org/MiniManualAlumnes), i un altre que inclou les funcions i necessitats del tutor (Mini-Manual Professor, accessible a http://uniwiki.ourproject.org/MiniManualProfes). 
La formació dels alumnes va consistir en sessions d’una hora (en el mateix horari de l’assignatura), i a més s’oferia la possibilitat de realitzar un curs de 10h que proporcionava crèdits lliure elecció.

Per a cada assignatura i grup de treball específic es crearen entorns virtuals de treball col.laboratiu d’accés obert o restringit depenen de les necessitats de cada assignatura.

Disseny i realització d’enquestes als alumnes

Per poder valorar el grau de coneixement previ de l’eina i el temps de dedicació de l’alumne s’ha dissenyat i realitzat una enquesta als alumnes participants del projecte.
L’enquesta es va dissenyar per a que aportés informació sobre:

· L’univers d’estudiants a analitzar (coneixements previs de l’eina informàtica, possibilitat d‘accés a les aplicacions informàtiques...).
· El mètode d’intercanvi d’informació i de col.laboració.
· Les dificultats organitzatives del grup de treball (possibilitat de trobar-se).
· la seva dedicació en temps global i a diferents aspectes d’interès per al projecte, i la seva distribució temporal.
· el grau de satisfacció amb el mètode de treball proposat i utilitzat.
Resultats
A continuació es presenten alguns dels resultats preliminars de l’estudi. 
Pel que fa a les qüestions tècniques, com poden ser la disponibilitat d'ordinadors, o les possibilitats d’accés a la connexió a Internet o a la Web suport, els alumnes indicaren tenir, en general, pocs problemes (Figura 1). Les dificultats declarades es referien a limitacions ocasionals d'accés als ordinadors comuns de les facultats, o bé a aspectes personals dels alumnes (tenir o no ordinador a casa; tipus de connexió (ADSL,...)).

Figura 1: Resultats de les respostes dels alumnes a les dificultats tècniques per a la realització del treball col.laboratiu a l’assignatura (AIA, Avaluació d’Impacte Ambiental), tant ambel mètode tradicionals com en Wiki. Notació de les figures: 1 (molt en desacord), 5 (Molt d’acord).
Les preguntes de l’enquesta referides al mètode d’intercanvi d’informació i de col·laboració utilitzat en el treball col.laboratiu mostren que amb l’eina wiki no cal fer servir mètodes d’intercanvi variats, perquè els aglutina i concentra. També mostra que disminueixen el nombre de trobades presencials (Figura 2).

Figura 2: Resultats de les respostes dels alumnes a la pregunta de quin mètode feien servir per intercanviar informació per a la realització del treball col.laboratiu a l’assignatura EAUB (Ecologia Aplicada-UB), tant amb el mètode tradicionals com en Wiki. Notació de les figures: 1 (molt en desacord), 5 (Molt d’acord).

Pel que fa als aspectes de les dificultats organitzatives del grup de treball, les enquestes revelen que els alumnes de primer cicle mostren menys dificultats per trobar-se que els de segon cicle, pel que de vegades els costa veure l’interès d’usar una eina de treball web com el wiki. Les dificultats d'organització interna són molt heterogènies i no semblen lligades a la metodologia de treball sinó a les característiques de cada grup d'alumnes.

En alumnes de primer cicle (Ecologia Funcional, Salut i Medi Ambient) hem detectat que tenen dificultats per organitzar-se pel treball en grup. Tenen dificultats per sintetitzar la informació, donat que l’accés a la informació ja no és una dificultat con en èpoques anteriors. Depenent de la llicenciatura, els alumnes de primer cicle aprenen més ràpid i accepten millor la nova eina que els de segon cicle.

Per contra, en alumnes de segon cicle (Fisiologia Vegetal Aplicada) hem detectat que, en general, saben organitzar-se millor i tenen experiència prèvia en el treball en equip (tenen facilitat per repartir la feina, assumir rols dins l’equip i rendibilitzar l’esforç). Molts dels equips no ha estat de nova formació sinó que els membres ja es coneixien i havien col·laborat o estan col·laborant en altres treballs. Són persones amb recursos que saben “moures” i utilitzen les eines que tenen a l’abast amb eficàcia. El grau d’acceptació de l’eina ha estat més baixa en part atribuïble al fet d’estar a l’últim any de la carrera (es troben a la recta final i la prioritat es acabar, agafen moltes assignatures i no tenen temps per invertir en novetats, sobretot tenint en compte que ja tenen unes eines (les tradicionals) que maneguen amb facilitat).
Ara bé, en altres assignatures de segon cicle, en que els alumnes han de treballar en grups grans de persones per grup (per exemple, cas d’Avaluació d’Impacte Ambiental, amb grups de treball de 15 persones elaborant un informe comú), el Wiki ha esdevingut una eina molt ben valorada pels alumnes en comentaris de classe al final de les pràctiques (tant pels que el podien fer servir, com pels que havien de fer servir els mètodes tradicionals). 
En general, hem evidenciat que cal una tutorització relativament intensa i constant per tal de que els treballs no es facin massa extensos i amb poca depuració dels continguts (ús excessiu del ‘tallar i enganxar’) per tal d’aconseguir una bona síntesis i per a que el grup s’organitzi millor per guanyar en eficiència. Això no és tan evident en el cas de treballs molt pautats pel tutor, però és imprescindible en el cas de treballs més oberts i lliures. A més, cal explicar bé a l’alumne com treballar amb grup amb la nova eina (per exemple, escollir un cap de redacció, que les trobades presencials també són necessàries, etc.).
Els resultats de la dedicació temporal es troben en aquest moment en elaboració i es donaran a conèixer pròximament. Així mateix estem continuant la recerca en docència dels treballs col.laboratius mitjançant la cerca de metodologies i eines que ens permetin la avaluació individualitzada de cada alumne, donat que l’entorn wiki ens permet accedir a la feina realitzada per cada membre del grup, i el registre històric de la redacció del treball.

